Kedves Testvérek!

   Mindenkit szeretettel hívunk és várunk november 5-én délután 5 órára a Pesti Vigadó Dísztermébe, ahol összetartozásunkat és hitünket erősítő szép alkalmat, igazi népzenei GÁLÁT tartunk.

Bartók és Kodály nyomdokait követve mi is úgy gondoljuk, hogy a népzenének, világzenének is ott a helye a Zeneakadémián, színházakban, fényes hangversenytermekben. Fontosnak tartjuk azt a szolgálatot és missziót, melynek eredményeként a Kárpát-medencében élő magyar közösségek és nemzetiségek egymással békében, harmóniában élhetnek - ehhez egymás kultúrájának, hagyományainak és szokásainak megismerése, valamint kulturális kapcsolataink javítása és bővítése elengedhetetlen feltétel.

   A hat határon túli koncertből álló sorozat és a GÁLA céljai közt szerepel az ADOMÁNYGYŰJTÉS KÁRPÁTALJA JAVÁRA. Idén a Református Zenei Fesztivál végén a MÜPA-ban eddig 1,4 millió Ft adományt adtunk át Zán Fábián Sándor kárpátaljai református püspöknek. Reményeink szerint a Gála után újabb 1 millió Ft-ot adhatunk át.

   Ezen kívül – már hagyományosan – a határon túli koncerteket befogadó városok könyvtárainak további mintegy 2 millió Ft értékű CD adományt nyújtunk át a gála végén.

**KmMZ 2016 GÁLA - BUDAPEST – Pesti Vigadó** (november 5. – szombat – 17:00 óra)

Fellépők:

* Pál István Szalonna és bandája
* a Fölszállott a páva fiataljai: ifj. Ürmös Sándor, Gombai Franciska, Sándor Zsigmond
* Vujicsics együttes és a „gyerekek” (a TRIÓ)
* Servet csángó zenekar
* Viski Bicskások (Kárpátalja)

Fővédnök: HERCZEGH ANITA, a köztársasági elnök felesége

Egyházi védnök: SZABÓ ISTVÁN református püspök, a Zsinat lelkészi elnöke

Nyitó gondolatok: BALOG ZOLTÁN, az emberi erőforrások minisztere

Jegyek a Stereo Kft. címén (1114 Budapest, Bartók Béla út 59. – Tel: +36-1-385-6343, email: [stereoperiferic@mail.datanet.hu](mailto:stereoperiferic@mail.datanet.hu); honlap: [www.rzf.reformatus.hu](http://www.rzf.reformatus.hu) és [www.perifericrecords.com](http://www.perifericrecords.com))és a Pesti Vigadó pénztárában, illetve interneten vásárolhatók.

**„KÁRPÁT-MEDENCEI MAGYAROK ZENÉJE” (KmMZ 2001–2016)**

A Kárpát-medence magyarságának és nemzetiségeinek kulturális találkozása – diákok és felnőttek részére

**KmMZ 2016:**

Szeptember-októberben ismét 6 koncertet rendezünk a Kárpát-medence hazánktól elszakított területein fekvő településein:

**Lendva** (szept. 25.) – Vujicsics együttes, Sebő együttes

Védnök: Földes Gyula főkonzul Lendván

**Kistéglás** (szept. 27.) – Pál István Szalonna és bandája, Csipkés együttes, Servet csángó zenekar

Védnökök: Buhajla József főkonzul, Balogh Attila ungi ref. esperes

**Beregszász** (szept. 28.) – Misztrál egy., BorzsaVári népiegyüttes, Servet csángó zenekar

Védnökök: Szalipszki Endre fõkonzul, Orosz Ildikó rektor, Zán Fábián Sándor református püspök

**Dunaszerdahely** (okt. 4.) – Sebő együttes, Vujicsics együttes, Tiszta Forrás Népdalkör

Védnökök: Hájos Zoltán polgármester, Fazekas László felvidéki református püspök

**Felsőőr** (okt. 8.) – Misztrál együttes, Vujicsics együttes

Védnökök: Deák Ernő főszerkesztő, Hollós József elnök, Gúthy László ref. lelkész

**Magyarkanizsa** (okt. 21.) – Vujicsics együttes, Ethnokor, Petrás Mária és barátai

Védnökök: Fejsztámer Róbert polgármester, Halász Béla délvidéki ref. püspök